ନିସ୍ଟାଟିନ୍, ବିକ୍ରୟ ନାମ ମାଇକୋସ୍ଟାଟିନ୍ ଏକ ପ୍ରକାର କବକରୋଧୀ ଔଷଧ । ବିଭିନ୍ନ କ୍ୟାଣ୍ଡିଡା କବକ ସଂକ୍ରମଣ ଯେପରିକି ଚର୍ମ ଡାଏପର ରାସ୍, କ୍ୟାଣ୍ଡିଡିଆସିସ ଥ୍ରସ୍, ଏସୋଫେଜିଆଲ କ୍ୟାଣ୍ଡିଡିଆସିସ ଓ ଯୋନୀ ଇଷ୍ଟ ସଂକ୍ରମଣ ନିମନ୍ତେ ଏହା ଦିଆଯାଏ । ସଙ୍କଟାପନ୍ନ ଲୋକଙ୍କୁ ଏହି ରୋଗ ପ୍ରତିରୋଧ ନିମନ୍ତେ ମଧ୍ୟ ଏହି ଔଷଧ ଦିଆଯାଏ । ନିସ୍ଟାଟିନ ପାଟିରେ, ଯୋନୀରେ ଦିଆଯାଏ ବା ଚର୍ମରେ ଲଗାଯାଏ । ଜଳାପୋଡ଼ା, ଗଲୁ ଓ ରାସ୍ ଇତ୍ୟାଦି ସାଧାରଣ ପାର୍ଶ୍ୱ ପ୍ରତିକ୍ରିୟା ଏହି ଔଷଧ ଯୋଗୁ ହୋଇପାରେ । ପାଟିରେ ନେଲେ ବାନ୍ତି ଓ ତରଳ ଝାଡ଼ା ହୋଇପାରେ । ଗର୍ଭାବସ୍ଥା ଥିଲେ ମଧ୍ୟ ଯୋନୀରେ ଲଗାଇବା ନିରାପଦ କିନ୍ତୁ ଓଷଧର ଅନ୍ୟ ଫର୍ମୁଲା ବିଷୟରେ ବିଶେଷ ଅନୁଶୀଳନ ହୋଇନାହିଁ । କବକର କୋଷିକାବରଣକୁ ଛିନ୍ନ କରି ଏହି ଔଷଧ କାର୍ଯ୍ୟକ୍ଷମ ହୁଏ । ସନ ୧୯୫୦ରେ ରାଚେଲ ଫୁଲର ବ୍ରାଉନ ଓ ଏଲିଜାବେଥ ଲି ହାଜେନ ଦ୍ୱୟ ଏହି ଔଷଧ ଆବିଷ୍କାର କରିଥିଲେ । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ । ଏକ ୩୦ ଗ୍ରାମ କ୍ରିମର ହୋଲାସେଲ ମୂଲ୍ୟ ୦.୭୦ ଆମେରିକୀୟ ଡଲାର । ଯୁକ୍ତରାଷ୍ଟ୍ର ଆମେରିକାରେ ଏହାର ଏକ କୋର୍ଷର ମୂଲ୍ୟ ୨୫ ଡଲାରରୁ କମ୍ । ସ୍ଟ୍ରେପ୍ଟୋମାଇସେସ ନରସେ   ନାମକ ଜୀବାଣୁରୁ ଏହା ପ୍ରସ୍ତୁତ କରାଯାଏ ।